കപ്പല് ചാര്ട്ടര് ചെയ്ത് റബര് ഇറക്കുമതിക്ക് ടയര് കമ്ബനികള് കൊച്ചി : ആഭ്യന്തര റബര് വിലയുടെ കുതിപ്പിനു തടയിടാന് വിദേശത്തുനിന്നു കപ്പല് ചാര്ട്ടര് ചെയ്ത് റബര് ഇറക്കുമതി ചെയ്യാനൊരുങ്ങി ടയര് കമ്ബനികള്. വിവിധ കമ്ബനികള് ഒന്നിച്ചാണ് ഇത്തരമൊരു ശ്രമം നടത്തുന്നത്. കണ്ടയ്നറുകളുടെ ലഭ്യതക്കുറവും റബര് ഇറക്കുമതിക്കു തിരിച്ചടിയായിട്ടുണ്ട്. ഇതുകൂടി കണക്കിലെടുത്താണു കപ്പല് വാടകയ്ക്കെടുത്ത് ഇറക്കുമതിക്ക് നീക്കം നടക്കുന്നത്. ആഭ്യന്തര വിപണിയില് ടയറിനും ഇതര റബര് ഉല്പ്പന്നങ്ങള്ക്കും ഡിമാന്ഡ് കൂടിവരികയാണ്. അതേസമയം, അസംസ്കൃത റബര് ഉല്പ്പന്നങ്ങളുടെ ലഭ്യത കുറയുകയും ചെയ്യുന്നു. കിലോക്ക് 129 രൂപയ്ക്ക് ബ്ളോക്ക് റബര് ഇറക്കുമതി ചെയ്യുന്നതിനാണു ടയര് കമ്ബനികളുടെ കൂട്ടായ്മ ശ്രമിക്കുന്നത്. മൂന്നുമാസത്തിനുശേഷമേ ആദ്യ കപ്പല് ലോഡ് ഇന്ത്യയിലേക്കെത്തുകയുള്ളൂ. ആഭ്യന്തരവിപണിയില് ആര്.എസ്.എസ്. 4 റബറിന് 178.50 രൂപയുള്ളപ്പോള് രാജ്യാന്തര വില 139 നോടടുത്തേ വരൂ. അതില്നിന്നു പത്തുരൂപ കുറവാണു ബ്ളോക്ക് റബറിന്. ബ്ളോക്ക് റബര് 129 രൂപയ്ക്ക് വാങ്ങി ഇറക്കുമതിചെയ്താലൂം ആഭ്യന്തര ഷീറ്റ് റബര് വിലയായ 178.50 രൂപയ്ക്ക് അടുത്തുവരികയില്ലെന്നു ടയര് ഉല്പ്പാദകര് ചൂണ്ടിക്കാട്ടുന്നു.കഴിഞ്ഞ മാസം ആര്.എസ്.എസ്. 4 റബറിന്റെ വില ആറുശതമാനം വര്ധിച്ചിരുന്നു. മഴയത്തു ടാപ്പിങ് കുറഞ്ഞതും ഷീറ്റ് ഉല്പ്പാദനത്തെ ബാധിച്ചിരുന്നു. കര്ഷകര് റബര്പാല് വില്ക്കുന്നതും ഷീറ്റിന്റെ ലഭ്യത കുറച്ചു. റബര് പാല് കൈയുറകളുടെയും മറ്റും നിര്മാണത്തിനായാണു കുടുതലും ഉപയോഗിക്കുന്നത്. ഇതു റബര് ഷീറ്റായി മാറ്റപ്പെടുന്നതു തുലോം കുറവാണ്. ആര്.എസ്.എസ്. 4 റബര് ഷീറ്റാണു ടയര് നിര്മാണത്തിനായി ഉപയോഗിക്കുന്നത്. റബര് പാലിനു മികച്ച വില ലഭിക്കുന്നതുകൊണ്ട് ഷീറ്റ് ഉണ്ടാക്കുന്നതില്നിന്ന് കര്ഷകര് വിമുഖരാണ്. റബര് പാലിന് അഞ്ചുശതമാനം വില വര്ധിച്ച് കിലോക്ക് 130 രൂപയിലേക്ക് എത്തിയിട്ടുണ്ട്. കോവിഡ് നിയന്ത്രണം, കനത്ത മഴ, തൊഴിലാളിക്ഷാമം തുടങ്ങിയവയാണു സംസ്ഥാനത്തെ റബര് ഉല്പ്പാദനത്തിനു തിരിച്ചടിയായത്. ഷീറ്റിന്റെ ലഭ്യതക്കുറവുള്ളതുകൊണ്ട് വരുംനാളുകളില് ആര്.എസ്.എസ്. 4 റബറിന് 180 മുതല് 185 രൂപവരെ വില ഉയര്ന്നേക്കാമെന്നാണു നിഗമനം. കര്ഷകര് റബര് പാല് രൂപത്തില് വില്ക്കാതെ ഷീറ്റ് റബറിലേക്ക് തിരിയണമെന്നാണു വിദഗ്ധര് നല്കുന്ന ഉപദേശം.